1.1 ความเสี่ยงเกี่ยวกับการดำเนินธุรกิจ

1.1.1 ความเสี่ยงจากการพึ่งพาอุตสาหกรรมยานยนต์

เนื่องจากรายได้หลักของบริษัทฯ มาจากกลุ่มลูกค้าในอุตสาหกรรมยานยนต์
หากอุตสาหกรรมยานยนต์ทั่วโลกเกิดภาวะถดถอยอย่างรุนแรง ยอดผลิตลดลงอย่างเป็นสาระสำคัญ
ย่อมส่งผลกระทบต่อรายได้ของบริษัทฯและผู้ประกอบการในอุตสาหกรรมชิ้นส่วนยานยนต์ตามกัน

ในปีที่ผ่านมาตลาดยานยนต์ในประเทศได้รับผลกระทบจากสภาวะเศรษฐกิจที่ทรงตัว
และความไม่แน่นอนทางการเมืองในประเทศ
ส่งผลให้ผู้บริโภคยังมีความกังวลและชะลอการตัดสินใจซื้อสินค้าคงทนอย่างรถยนต์และรถจักรยานยนต์ออกไป
ทำให้ยอดขายของรถยนต์และรถจักรยานยนต์ในประเทศมีแนวโน้มปรับตัวลดลง
แต่ผู้ประกอบการได้ปรับแผนการผลิตหันไปตลาดส่งออกให้มากขึ้นตามการขยายตัวของความต้องการของตลาดโลก
โดยเฉพาะอย่างยิ่งในประเทศตะวันออกกลาง บริษัทฯ จึงได้รับผลกระทบไม่มากนัก
ประกอบกับบริษัทฯ เองได้เฝ้าติดตาม วิเคราะห์ และประเมินข่าวสารต่างๆ มาโดยตลอด บริษัทฯ
จึงปรับแผนทางการตลาดและกระบวนการผลิต โดยเน้นการพัฒนาสินค้าที่มีเทคโนโลยีสูง
ขยายตลาดไปยังตลาดส่งออกและตลาดทดแทนอย่างต่อเนื่อง
ดำเนินการควบคู่ไปกับการรักษาคุณภาพสินค้า, การควบคุมต้นทุนที่สามารถแข่งขันได้,
การจัดส่งที่ตรงเวลา, และการบริการที่สามารถตอบสนองความต้องการของลูกค้าได้
จนสามารถเพิ่มโอกาสในการทำรายได้และลดความเสี่ยงจากการชะลอตัวของอุตสาหกรรมยานยนต์ในประเทศได้

1.1.2 ความเสี่ยงจากภาวะตลาดและการแข่งขัน

ความเสี่ยงจากภาวะตลาดและการแข่งขันเป็นความเสี่ยงที่อาจเกิดขึ้นหากมีจำนวนผู้ผลิตมากรายในตลาดและมีการแข่งขันที่รุนแรง
ในตลาดชิ้นส่วนยางมีผู้ผลิตจำนวนมากแต่จำนวนผู้ผลิตยางเพื่อใช้ในอุตสาหกรรมยานยนต์ยังมีไม่กี่ราย
เนื่องจากชิ้นส่วนยางเพื่อใช้ในยานยนต์นั้นจำเป็นจะต้องได้มาตรฐานตามความต้องการผู้ผลิตยานยนต์ในแง่คุณภาพ,
ความปลอดภัย, ต้นทุนที่เหมาะสม, และที่สำคัญมีเทคโนโลยีเป็นของตัวเอง
มีศักยภาพเพียงพอในด้านการวิจัยและพัฒนาผลิตภัณฑ์ใหม่ๆ ร่วมกับกลุ่มลูกค้าได้

ถึงแม้ว่าบริษัทฯ จะเป็นหนึ่งในผู้นำในตลาดชิ้นส่วนยางอุตสาหกรรมในตลาดยานยนต์ แต่บริษัทฯ
ก็ยังตระหนักถึงความเสี่ยงที่อาจจะเกิดขึ้นในอนาคต บริษัทฯ
จึงมีนโยบายที่มุ่งเน้นการแข่งขันที่คุณภาพ
การตอบสนองความต้องการของลูกค้าได้ในราคาที่สามารถแข่งขันได้ บริษัทฯ
ได้ให้ความสำคัญกับการวิจัยและพัฒนาเพื่อสร้างความโดดเด่นและความแข็งแกร่ง
มีการพัฒนาบุคลากรอย่างต่อเนื่อง โดยส่งไปอบรมทั้งภายในและภายนอกองค์กร
เพื่อเพิ่มศักยภาพในด้านการวิจัยและพัฒนาให้ล้ำหน้ากว่าคู่แข่ง, บริษัทฯ
ยังลงทุนในเครื่องจักรที่ทันสมัยที่สามารถเพิ่มผลผลิตและลดปริมาณของเสียได้ดี,
เพิ่มเครื่องทดสอบเพื่อยกมาตรฐานของผลิตภัณฑ์ให้เป็นที่ยอมรับมากขึ้น,
และเฝ้าติดตามดูแลเรื่องคุณภาพของสินค้าอย่างใกล้ชิดทำให้เป็นที่ยอมรับจากตลาดในประเทศและต่างประเทศ

นอกจากนี้แล้ว บริษัทฯ ยังมีนโยบายรักษาสัดส่วนของกลุ่มลูกค้าในตลาดต่างๆ เช่น
กลุ่มผู้ประกอบรถยนต์และรถจักรยานยนต์(OEM) กลุ่มตลาดทดแทน (REM) และกลุ่มต่างประเทศ
(Export)
ให้มีสัดส่วนใกล้เคียงกันเพื่อเป็นการกระจายความเสี่ยงที่อาจเกิดขึ้นหากตลาดใดตลาดหนึ่งเกิดภาวะถดถอยอย่างรุนแรง

1.1.3 ความผันผวนของราคายาง

วัตถุดิบหลักของบริษัทฯ ที่ใช้ในการผลิต คือ ยางธรรมชาติและยางสังเคราะห์
คิดเป็นต้นทุนประมาณร้อยละ 13 ของยอดขาย
หากราคายางในตลาดในประเทศและตลาดโลกมีความผันผวนมาก
นับเป็นปัจจัยเสี่ยงต่อความสามารถในการทำกำไรของบริษัทฯ ในช่วง 2548-2549 ปีที่ผ่านมา
ราคายางธรรมชาติทั้งในประเทศและตลาดโลกเกิดความผันผวนอย่างต่อเนื่อง
โดยเป็นผลมาจากปัจจัยพื้นฐานคือ
อุปสงค์และอุปทานของยางธรรมชาติที่ผลผลิตไม่เพียงพอต่อความต้องการในตลาด,
การลงทุนในลักษณะการเก็งกำไรของกองทุนเก็งกำไรสินค้าโภคภัณฑ์ (Commodity Hedge Fund)
ซึ่งเก็งกำไรสินค้าหลายๆ ชนิดรวมถึงยางธรรมชาติเป็นระยะๆ มีผลต่อระดับราคายางธรรมชาติ,
ราคาน้ำมันดิบนับเป็นอีกปัจจัยที่มีผลกระทบต่อระดับราคายาง
เนื่องจากยางสังเคราะห์มีน้ำมันเป็นฐานในการผลิต และสามาถนำมาใช้ทดแทนยางธรรมชาติได้
หากราคาน้ำมันมีแนวโน้มสูงขึ้นราคายางสังเคราะห์ก็มีแนวโน้มสูงขึ้นตามกัน
ซึ่งอาจกดดันราคายางธรรมชาติให้มีราคาสูงขึ้นด้วย

การผันผวนอย่างมีสาระสำคัญนี้นับว่าเป็นปัจจัยเสี่ยงในการทำกำไรของบริษัทฯ ที่ผ่านมาบริษัทฯ
ได้ดำเนินการขอปรับราคาสินค้าให้เหมาะสมกับสภาวะต้นทุนกับลูกค้า,
วิจัยและพัฒนาวัสดุคุณภาพทัดเทียมมาทดแทนการพัฒนากระบวนการผลิตโดยลงทุนในเครื่องจักรเทคโนโลยีสูง
เพื่อเพิ่มจำนวนการผลิตและลดของเสีย, การสร้างผลิตภัณฑ์ใหม่ๆ เพื่อสร้างมูลค่าเพิ่ม,
การปรับเปลี่ยนกลยุทธ์ทางการตลาดโดยการขยายสินค้าที่ใช้เทคโนโลยีระดับสูงไปยังตลาดส่งออกให้มากขึ้น,
การเฝ้าติดตามสถานการณ์ราคายางและราคาน้ำมันดิบอย่างใกล้ชิดเพื่อให้การวางแผนการจัดซื้อเป็นไปอย่างมีประสิทธิผล
ซึ่งผลพวงจากการปรับตัวที่ผ่านมาทำให้บริษัทฯ
พลิกสถานการณ์อันยากลำบากเข้าสู่สภาวะสมดุลใหม่ทางธุรกิจในปี 2550

1.2 ความเสี่ยงด้านการเงิน

1.2.1 ความเสี่ยงจากอัตราแลกเปลี่ยน

บริษัทฯ มีการนำเข้าและส่งออกในสกุลเงินตราต่างประเทศ เช่น ดอลลาร์สหรัฐ, เยนญี่ปุ่น,
และยูโร การแข็งค่าของเงินบาทย่อมมีผลกระทบต่อต้นทุนและรายได้ของบริษัทฯ
หากพิจารณาในภาพรวมบริษัทฯ กลับได้รับผลกระทบในเชิงบวก เพราะบริษัทฯ
มีการนำเข้าวัตถุหลักคิดเป็นสัดส่วนประมาณ 40% ของยอดขาย ทำให้บริษัทฯ
สามารถซื้อได้ในราคาที่ถูกลง ในขณะที่ยอดขายส่งออกที่ผ่านมามีสัดส่วนน้อยกว่าคิดเป็นประมาณ 20%
ของยอดขาย อย่างไรก็ดีบริษัทฯได้ดำเนินการปิดความเสี่ยงด้านขาขายบางส่วน
ด้วยการซื้ออัตราแลกเปลี่ยนล่วงหน้า (Forward Contract)
และใช้อนุพันธ์ทางการเงินตามความเหมาะสม

1.2.2 ความเสี่ยงจากอัตราดอกเบี้ย

หากอัตราดอกเบี้ยเกิดความผันผวนอาจส่งผลต่อต้นทุนทางการเงินของบริษัทฯ ได้ อย่างไรก็ดีบริษัทฯ
มีความเสี่ยงจากอัตราดอกเบี้ยในระดับต่ำ เนื่องจากบริษัทฯ
มีนโยบายจะใช้เงินสดหมุนเวียนมาลงทุนเป็นหลัก บริษัทฯ จึงได้ทยอยคืนเงินกู้มาโดยตลอด
เป็นผลให้อัตราส่วนหนี้สินต่อทุน (D/E Ratio) อยู่ในระดับที่ต่ำ
และส่วนใหญ่หนี้ที่มีอยู่เป็นหนี้สินทางการค้าหรือหนี้หมุนเวียน บริษัทฯ จึงไม่มีภาระดอกเบี้ยจ่าย

1.3 ความเสี่ยงด้านการให้สินเชื่อ

ความเสี่ยงด้านการให้สินเชื่อเป็นความเสี่ยงที่อาจเกิดขึ้นหากลูกหนี้การค้าของบริษัทฯ
ไม่สามารถปฏิบัติตามภาระที่ตกลงไว้ได้ ทำให้บริษัทฯ
ไม่ได้รับชำระหนี้ตามจำนวนและช่วงเวลาที่กำหนดไว้

เนื่องจากลูกหนี้การค้าส่วนใหญ่ของบริษัทฯ เป็นกลุ่มผู้ประกอบยานยนต์รายใหญ่
ซึ่งมีความสามารถในการชำระหนี้เป็นอย่างดี บริษัทฯ จึงมีความเสี่ยงนี้ในระดับต่ำ
อย่างไรก็ดีเพื่อเป็นการบริหารความเสี่ยงที่อาจเกิดขึ้นในอนาคต บริษัทฯ
มีนโยบายตรวจสอบความสามารถในการชำระเงิน สภาพคล่อง
และกำหนดวงเงินสินเชื่อตามความสามารถในการชำระเงินของลูกค้าแต่ละรายก่อนอนุมัติการทำธุรกรรม